কাজ নেই? চিন্তা কী? একটা ছবি বানিয়ে ফেললেই হয় ! গত এক দশকে বাংলা ফিল্ম ইন্ডাস্ট্রির আনাচকানাচে ঘুরেছে এমনই রসিকতা। কারণটি সহজ। ইন্ডাস্ট্রিতে বিনিয়োগের জন্য উৎসাহ দেখিয়ে গিয়েছেন এক শ্রেণির প্রযোজক। এমনিতে ছবির জগতের সঙ্গে তাঁদের বিশেষ যোগাযোগ নেই। সকলেই বিবিধ ব্যবসার সঙ্গে যুক্ত। অভিযোগ, সেই ব্যবসার কালো টাকা ছবিতে বিনিয়োগ করে সাদা করার উপায় খুঁজছিলেন তাঁরা। ছবির ভবিষ্যৎ নিয়ে মোটেই ভাবিত ছিলেন না তাঁরা। অভিযোগ, ইন্ডাস্ট্রিকে ‘মানি লন্ডারিং’ মেশিন হিসেবেই ব্যবহার করা হচ্ছিল। তবে, এখন পরিস্থিতি পরিবর্তিত। আপাতত বাংলা ফিল্ম ইন্ডাস্ট্রি বেজায় সমস্যায়।
পাঁচশো এবং হাজার টাকার নোট বাতিল হয়ে যাওয়ায় উপরোক্ত শ্রেণির প্রযোজকেরা বিনিয়োগ বন্ধ করে দিয়েছেন। যার সরাসরি প্রভাব পড়ছে ইন্ডাস্ট্রিতে। টেকনিশিয়ানেরা কাজ পাচ্ছেন না। সমস্যায় পরিচালকেরাও। কিন্তু এতে খুশি ইন্ডাস্ট্রির বেশ কিছু কলাকুশলী। যাঁদের অভিমত, বরাবরই বিপদে পড়লে ইন্ডাস্ট্রির কাজের মানের উন্নতি হয়। কালো টাকা সাদা করার জন্য যে সমস্ত প্রযোজক ইন্ডাস্ট্রিতে বিনিয়োগ করছিলেন, ছবির মান নিয়ে তাঁদের বিন্দুমাত্র চিন্তা ছিল না। নিন্দকদের দাবি, অসংখ্য ছবি তৈরি হলেও প্রায় কোনও বাংলা ছবিই জাতীয় এবং আন্তর্জাতিক স্তরে সাড়া জাগাতে পারছিল না। আশি-নব্বই দশকের মন্দার বাজারেও এ সংকটে পড়েনি বাংলা ছবি। বহু পরিচালকই জাতীয় এবং আন্তর্জাতিক পুরস্কার অানতে পেরেছিলেন। 
অর্থনীতিবিদদের একাংশের মত, সাময়িকভাবে কিছু সমস্যা হলেও ভবিষ্যতে প্রধানমন্ত্রী নরেন্দ্র মোদীর এই পদক্ষেপ দেশের অর্থনীতিকে সুদৃঢ়ই করবে। বিষয়টি অবশ্যই বিতর্কসাপেক্ষ। নির্দিষ্ট দিশা পেতে হয়তো আরও কিছুদিন অপেক্ষা করতে হবে। কিন্তু বাংলা ছবির ক্ষেত্রে এই পদক্ষেপ যে ছাঁকনির কাজ করছে, তা একরকম বলাই যায়। যেনতেনপ্রকারেণ প্রযোজক জোগাড় করে ছবি বানিয়ে ফেলার বঙ্গসংস্কৃতি হোঁচট খেতে শুরু করেছে। যে ছবি চলে না, যে ছবি আলোচনায় আসে না, তা কেবল বাংলা ইন্ডাস্ট্রির ক্ষতির পরিসংখ্যানই বৃদ্ধি করে। বেনোজল দূর হলে বাংলা সংস্কৃতির শুদ্ধকরণ হয় কি না, সেটাই এখন দেখার।